Uffe Elbæks håndflade falder tungt på bordet i mødelokale ’Generøsitet’ et stykke nede ad Alternativets grønne gang på Christiansborg.

Vi taler et godt, gammeldags bord med tydelig patina efter mange års heftig mødeaktivitet og slitage.

- Det har givetvis 50 år på bagen. Hvis det var et IKEA-møbel, skulle det nok skiftes ud inden for tre år, men heldigvis holder det længe, lyder det fra Uffe Elbæk, der med bordsnakken forsøger at eksemplificere en af Alternativets vigtigste ambitioner i det kommende år:

Det, Alternativet gør, er det eneste rigtige og fornuftige. Hvis vi ikke gør det, vil problemerne vokse. Uffe elbæk

- Jeg vil hellere have, at vi producerer noget, der er godt, og som holder længe. Det er vores tilgang. Vi skal forbruge mindre, men bedre.

Ambitionen er som sådan ikke ny, men den får nu et skud frisk energi af Folketingets yngste parti, der i dag afslutter et tre dage langt vintergruppemøde.

Partileder Uffe Elbæk har mærket en lyst til, at Alternativet generobrer sit eget ståsted og bliver endnu mere tro mod egne værdier og holdninger.

- Et Alternativet 2.0. Vi har eksisteret som parti og bevægelse i tre år, og vi har været i Folketinget i halvandet år. Nu har vi styr på arbejdsgangene og agerer klogt, synes vi selv, i folketingssalen. Alle har det sådan nu, at de har lyst til at rykke et gear op, siger Uffe Elbæk.

Elbæk: Livskvalitetskurven er fladet ud

Centralt står opgøret med hele vækstparadigmet, der i Uffe Elbæks øjne kun er blevet vigtigere i kølvandet på 2016 – et år der stod i fremgangens tegn på mange økonomiske områder.

- Vi forstår ikke dem, der kan tro på, at det kan fortsætte, som det gør i dag. Hvis man kigger på klimaforandringerne, kalder det på meget ambitiøse svar fra alle niveauer i samfundet, siger Uffe Elbæk:

Fakta om Alternativet Partiet blev præsenteret i november 2013 og har dags dato 11.146 medlemmer og 83 lokalforeninger. Ved valget i juni 2015 fik Alternativet 4,8 procent af stemmerne - svarende til 9 mandater i Folketinget. I april 2016 skiftede Pernille Schnoor fra Socialdemokratiet til Alternativet, og dermed har partiet nu 10 mandater.

- Jeg går på to ben. Det ene ben er dybt kritisk og dybt bekymret for verdens tilstand. Og så går jeg på et optimistisk ben, der handler om, at mennesker er nogle kreative dyr, som godt kan finde ud af overraskende løsninger, når vi skal, siger han.

Hvad er det, der ikke fungerer ved økonomisk vækst?

- Der er god og dårlig økonomisk vækst. Den dårlige er, hvis væksten kun løber hen til nogle få mennesker. 62 mennesker ejer mere end halvdelen af alle værdier i verden. Det er godt, hvis man skaber ordentlige jobs, som folk kan være i, og hvor vi fordeler rigdommen på en god og mere lige måde og ikke æder os ind på frihedsrummet for de næste generationer, siger Uffe Elbæk.

Men har økonomisk vækst ikke været en forudsætning for at skabe en bedre verden, også når det handler om det sociale og klimaet?

- Jo, det har det da. Selvfølgelig har økonomisk vækst betydet noget for os, og det gør det for så vidt stadig. Den økonomiske vækstkurve og livskvalitetskurven fulgtes flot ad op igennem forrige århundrede, og det betyder selvfølgelig noget, om man har toilet inde i lejligheden eller skal ned i gården, og at man kan købe en rejse.

- Men livskvalitetskurven flader ud omkring 1980, og væksten forsætter bare op, og vi bliver ikke lykkeligere af 10 kvadratmeter mere i vores lejlighed. Og du bliver ikke dobbelt så lykkelig af to biler i stedet for en. På et tidspunkt når man bare et punkt, hvor de to kurver forlader hinanden.

'Vi er rige nok'

Men uden den vækst, vi har set siden 1980, havde vi vel ikke set den udvikling, der har været?

- Jeg under i den grad store dele af befolkningen at komme op i nærheden af vores levevilkår her i Danmark, men jeg må også se i øjnene, at det gør de ikke. Det kan verden ikke ressourcemæssigt rumme. Virkeligheden bliver, at vi skal indstille os på et lavere ressourcetræk i vores del af verden. Til gengæld er der store grupper andre steder, der skal op.

Efter finanskrisen var der nogle hårde år for Danmark, og vi havde minusvækst. Frygter du ikke, at det vil blive for eksperimenterende uden vækst, og at vi vil opleve nedskæringer og massiv arbejdsløshed?

Læs også : Uffe Elbæk: Skatten på arbejde skal ned på nul

- Jeg vil være så firkantet og sige, at vi er rige nok. Danmark er et rigt samfund, og de udfordringer, vi står over for, handler ikke om, hvorvidt vi har penge eller ikke har penge. Det handler langt mere om, hvordan vi bruger dem og fordeler dem. Vi æder os ind på fremtidige generationers ressourcer med den måde, vi lever på. Det er fuldstændig uacceptabelt.

Nogle af jeres planer er regnet igennem, og mange økonomer siger, at det vil betyde en udhuling af statskassen og dermed velfærden. Hvad tænker du, når du hører det?